**IGOR IACOVLEV**

**VREMEA CULESULUI**

Traducere Elvira Rîmbu

Declarația oficială făcută de Diana Nacialova în fața presei în ziua de 21 septembrie 2016.

*Scena e închisă cu perdele din polietilenă.*

**ANUNȚ**

Stimate doamne și stimați domni! Sunteți într-o clinică medicală închisă. Dacă nu ați predat la intrare telefoanele mobile, opriți-le. Câmpul electromagnetic al dispozitivelor dumneavoastră mobile poate afecta în mod imprevizibil cursul experimentului și funcționarea echipamentului medical. Fotografierea și filmarea sunt strict interzise, dacă nu aveți acreditare specială.

*Pauză.*

La începutul conferinței de presă, Diana Nacialova își va prezenta propria versiune despre evenimentele care i s-au întâmplat. După prezentare, veți avea ocazia să-i puneți întrebări.

*Pauză.*

Doamnelor și domnilor, Diana Nacialova.

*Un bărbat în halat alb trage perdelele. Camera arată ca ceva intermediar între o cameră de spital și un laborator medical. În mijlocul camerei e un pat, iar pe pat este o fată tânără. Arată epuizată și chinuită. În jurul ei sunt instalații cu perfuzii și o mulțime de echipamente medicale cu monitoare.*

*Picioarele fetei sunt desfăcute foarte mult spre laturi, spre marginile patului. Dintre picioarele ei crește un copac. Trunchiul puternic se împarte în ramuri groase. Arborele are o coroană largă, întinsă. Tavanul camerei nu este foarte înalt, dar totuși mai înalt decât într-un apartament obișnuit. Arborele aproape că ajunge în tavan. Trunchiul și ramurile sale sunt susținute de o structură metalică complexă, montată în podea. Frunzele au o culoare ciudată de la verde închis la maro. Pe unele ramuri s-au maturizat fructe foarte mari. Ele au forme elipsoidale, atârnă pe orizontală, cu o lungime de cel putin 70 cm, fiecare fruct separat seamănă cu un ou. La arbore și fructe sunt conectate fire care conduc la diferite dispozitive medicale.*

DIANA. Versiunea proprie a evenimentelor! Ei, ați auzit asta? Eu vă voi spune de fapt cum s-a întâmplat totul! Și asta este singura versiune a evenimentelor. Ca să vedeți ce precauți sunt acum! Asta ca mai apoi, să vă bage pe gât varianta lor. Cea mai convenabilă. Cea mai corectă din punct de vedere politic. Sau cea mai... de fapt, naiba știe care ar mai fi! Eu am propria mea versiune, iar ei o au pe a lor. Aha, așa ceva nu poate fi!

*Tace. Își trage sufletul după introducerea plină de revoltă. Își adună puterile.*

Eu nu am vrut toate astea. Nu prea știu cum să încep. Am început cumva, hodoronc tronc. Pentru că ... cum naiba să spui propria versiune! Bine ... Fie ... Asta… Bună ziua. Probabil că cu asta trebuia să încep. Bună seara. Ei bine, nu mai contează... Când a devenit clar că nu voi trăi până dimineață... În general... Da... Am decis să povestesc eu totul. Ca să ramână cuvintele mele. Altminteri, după, ei pot scrie dracu știe ce. Pot să născocească orice. Pot să mintă în talk show-urile lor prostești... Așa că am cerut să-i adune pe jurnaliști sau pe reprezentanți...

Au vrut să-mi interzică. Ziceau: ”Vom compune noi mai târziu comunicatul de presă. Și-l vom distribui. Pentru dumneavoastră astfel de acțiuni sunt acum contraindicate.” Dar i-am amenințat că în cazul ăsta nu se va întâmpla nimic. Acum cel puțin am o pârghie de presiune asupra lor. Ei mă numesc proiect. Doar că acest lucru nu este experimentul lor. Și nu a început din voia mea.

Iar acum, din mine crește un copac.

Mâine voi deveni știrea numărul 1 în lume. În oricare dintre situații. Și oricare ar fi rezultatul. De aceea, trebuie eu să povestesc. Dacă mai apuc... Da, trebuie să vă previn... Întâlnirea noastră se poate întrerupe în orice moment. Dacă totul va începe... Nimeni nu știe exact când… Pentru că așa ceva n-a mai existat înainte. Ei bine, în caz de așa ceva, veți fi pur și simplu scoși de aici într-un mod organizat. Iertați-mă, dacă va fi așa ...

Deci, voi încerca s-o iau în ordine. Da. De fapt, așa cum se va putea. În ultimul timp, gândurile mi se amestecă cumva și plutesc cumva... Mi-e greu să mă concentrez. Nu am puteri. Nu mai am chiar deloc puteri. Dar voi încerca.

S-a întâmplat la începutul lunii mai. Acum e septembrie. Doar câteva luni au trecut. Dar parcă a fost o viață întreagă. De fapt așa și e, o viață întreagă. La drept vorbind, eu am 19 ani. Dar arăt rău. Vreau să spun, că arăt mai în vârstă. Azi când m-am uitat în oglindă... Ei bine... Azi m-am aranjat un pic, dar de obicei arăt groaznic. Da. Deci, în mai.

Dar voi începe un pic de mai devreme. Pentru că trebuie să vă povestesc despre Egor. Egor a fost primul meu bărbat. Și singurul de fapt... căci de acum încolo... Cineva va spune că a fost prea târziu. La 19 ani. Dar mie mi se pare normal.

Mama zicea mereu că prima dată ar trebui să fie ceva special. Pentru că la ea prima dată a fost accidental. Și ea voia ca la mine să fie diferit. Dar eu nu sunt un copil accidental. Și asta tot ea zicea. Am fost concepută din iubire. Și apoi mama și tata s-au căsătorit... pentru că ea a rămas gravidă. De aceea, eu nu-mi amintesc de tatăl meu. S-au despărțit când aveam doi anișori. Dar asta n-a fost ceva înfricoșător. Asta nu a lăsat vreo amprentă asupra mea. Mie mi-a fost de ajuns dragostea mamei mele.

La început mama voia să-mi găsească un nou tată. Când la orizont apărea vreun potențial tată, eu îmi petreceam adesea nopțile la bunica mea. Bunica locuiește cu mama ei, pe care o ajută. Străbunica mea a împlinit nouăzeci de ani anul acesta. Dar se ține încă oho- ho. E adevărat că nu mai iese pe afară, dar stă la etajul cinci și cum e bloc comunist, nu există lift. Dar altfel, stând pe scaun, spală vasele, calcă rufele. Însă doar rareori vorbește.

Străbunicul meu a murit tare demult, înainte să mă fi născut eu. Iar cu bunicul nu am avut noroc, exact ca și cu tatăl, pentru că nu l-am avut deloc. Bunica a tot așteptat ca mama să-și găsească un soț. Ea atât de tare își dorea asta, că mă și speria. Mereu îmi zicea: ”Când mama ta își va găsi un soț nou, va naște o fetiță nouă. Iar tu vei rămâne la noi. Pentru că fetițele vechi nu mai trebuie decât bunicuțelor vechi”.

Mie nu-mi plăcea să stau cu bunicile. De fiecare dată când eram acolo, mi-era teamă că mama și-ar putea lua o altă fiică și eu nu o voi mai vedea niciodată. Apoi am înțeles că nu se fac copiii chiar așa repede. Și nici noii tați nu sunt chiar așa ușor de găsit.

Într-o bună zi, mama venea să mă ia acasă și spunea: "Tânărul meu și cu mine ne-am despărțit". Iar bunica răspundea: "Deci te-a părăsit ticălosul!" Și viața mea se transforma într-o sărbătoare! Eu stăteam cu mama mea!

Noi două ne plimbam, mergeam la cinema, în parc și puteam să nu ne culcăm până noaptea târziu. Apoi mama mea își găsea un nou bărbat și începea să umble cu el. Pentru că o femeie trebuie să aibă neapărat un bărbat. Și ar fi și mai bine dacă ar deveni soț. Boyfriendul poate pleca în orice moment, dar soțul nu va merge nicăieri așa pur și simplu. Trebuie să fie un divorț, să se facă împărțirea averii, și nu toți bărbații vor să se implice în așa ceva. Unora le este mai convenabil așa, fără schimbări. Asta mi-a spus bunica mea. Și tot ea mi-a zis: "Nu te lua după maică-ta. Libelula asta a cântat toată vara. În curând va trebui să danseze. N-a reușit să-l țină lângă ea pe taică- tău, acum cine mai are nevoie de ea, mai ales că te are și pe tine?"

Mie mi-era rușine că din cauza mea nimeni nu avea nevoie de mama. Și am decis că trebuie neapărat să mă căsătoresc, apoi să nasc doi copii. Și în niciun caz să nu-mi las soțul să plece, ca să nu se simtă vinovați copiii.

Apoi, pe nevăzute am crescut. Și tema tatălui nu mai era foarte actuală pentru mine. Dar în schimb, mama atunci a început și mai activ să-și caute soț. "Fiindcă, cu cât fiica e mai mare, cu atât ai mai puține șanse de a găsi un bărbat" – asta este iar ideea bunicii.

Mama mea e frumoasă. Are acum doar treizeci și nouă de ani. Eu sunt mare deja. E tocmai momentul să- și aranjeze la modul serios viața personală. Eu nu sunt la fel de frumoasă ca mama mea. Bunica spune că genele lui taică-meu au fost de vină.

Dar și pe mine mă plăceau băieții. La școală. Și în curte. Numai că eu eram timidă. Modestă. Iar ca să le placi băieților pe bune și pentru o perioadă mai lungă, trebuie să fii puțin desfrânată. Odată am fost într-o tabără de vară. Aveam doisprezece ani. Și acolo, un băiat s-a îndrăgostit de mine. Dar eu fugeam de el. Adică, pe bune fugeam de el. Iar el alerga după mine. Nu mă lăsa în pace.

Odată, m-a trântit la pământ, s-a așezat pe stomacul meu și a început să mă strângă de gât, nu de-a adevăratelea, bineînțeles - ei bine, așa un fel de joc erotic. Era ciudat, dar mi-a plăcut. Unele fete se închideau cu băieții în camera noastră, în cupluri. Nu-mi spuneau ce fac ei acolo. Șopteau doar între ei și chicoteau. Am întrebat: "Măcar spuneți ce faceți voi acolo?" Mă interesa până unde au ajuns deja? Dar nu au recunoscut nimic. Ziceau doar: ”Când te încui, se poate orice”. Apoi a fost focul de tabără de adio și toți plângeau. Și toate fetele îmbrățișau toți băieții și toți băieții puteau fi sărutați pe obraz, de față cu toți, ***fără să-ți fie rușine***. Și am decis că voi veni neapărat în această tabără în anul următor. Atunci, cu siguranță mă voi închide în cameră cu vreun baiat. Și îi voi permite foarte multe. Foarte. Am fost atât de încântată de această vară, de această tabără...

Câte ceva i-am povestit și mamei mele. Câte ceva. Așa, bucăți, fragmente. Mi-am dat seama că astfel de lucruri nu se spun pe deplin. Iar să tac de tot, nu puteam nicidecum.

Mai pe scurt, nu m-am mai dus în tabără. Mama întotdeauna zicea că trebuie să am mare grijă cu băieții. Și să nu le permit nimic în plus. Pentru că e suficient o dată să-ți pierzi capul și apoi te chinuiești o viață întreagă, tânără și cu un copil.

Primul băiat în viața mea a apărut târziu. În ultimele clase. El a spus că dacă îl iubesc, atunci trebuie să-i dau... Iar dacă nu-mi place, atunci el nu vrea să piardă timpul cu mine și va merge să caute iubirea adevărată. Ei bine... a plecat. Să caute.

Apoi eu am intrat la Institutul Pedagogic. Îmi plac copiii. Și am vrut să devin pedagog de educație preșcolară. Pentru că copiii mici sunt cei mai haioși. Ei nu sunt încă deloc răi. Și zâmbesc așa, că-ți vine să- i ciupești mereu de obraji. Și apoi să-i săruți.

Atunci l-am întâlnit pe Egor. O colegă de clasă m-a invitat cu ea la o petrecere, ca să cunosc și eu băieți. Așa ne- am cunoscut. Egor mi- a oferit un măr. Și chiar atunci între noi s-a înfiripat ceva. S-a simțit imediat ceva. El studia pentru a deveni constructor. O meserie adevărată pentru un bărbat. Îmi făcea curte foarte frumos. Întotdeauna îmi oferea ori un trandafir ori o ciocolată. Nu toți băieții oferă fetelor câte ceva de fiecare dată, la orice întâlnire. Dar el făcea asta întotdeauna. Sau un ursuleț de pluș. Mititel, așa, pentru telefon sau pentru încuietoarea genții. Și fetele, colegele de an, au observat de asemenea, că el îmi dă mereu ceva. Iar când au observat asta și ele, mi-am dat seama că el era special. Deși nu era frumos, desigur.

Diana Koroleva. Sună frumos, nu-i așa? Așa încercam eu numele lui. Pentru că el e Egor Korolev. Și eu sunt Diana Nacialova. Port numele tatălui, pe care nu l-am văzut niciodată. N-am avut timp să aleg numele copiilor mei, dar știam cu certitudine că vom avea un băiat și o fată. Uneori, când luam micul dejun cu mama, îmi imaginam cum voi lua micul dejun cu Egor. Când vom fi deja bătrâni. Și vom sta pe o bancă din parc. Ambii cu bastoane. Și vom tăcea pur și simplu. Pentru că am trăit o viață împreună, unul lângă altul. Și nu mai trebuie spus nimic. Pentru că ne înțelegem fără cuvinte. Apoi el va muri primul. Pentru că bărbații trăiesc mai puțin decât soțiile lor – așa e legea naturii. Iar eu îl voi îngropa. Îi voi duce dorul câteva zile. Și nu voi apuca să-i fac nici măcar parastasul de 40 de zile, că voi pleca și eu după el. În jurul meu vor fi copiii și nepoții, și strănepoții. Iar eu le voi spune: ”Nu plângeți după mine. Mă duc la Egor al meu”. Și voi muri zâmbind.

Ei, cum poți să fii așa idioată încă de la nouăsprezece ani ?

Prima noastră dată când am fost împreună, nu a fost un succes. Eu eram foarte nervoasă... Era de înțeles, fiind prima dată. Am fost acasă la Egor. El a pus muzică romantică. Destul de monotonă de altfel, de la care îți vine să dormi. Foarte liniștitoare. A aprins lumânări. Multe, ca în filme. În toată camera - pe podea, pe fereastră, peste tot. Era acolo, o lumânare care stătea tare nereușit, pe birou, aproape de o grămadă de hârtii, de caiete de toate felurile. Mă tot temeam că hârtia se va aprinde de la ea. Lumânarea era sub formă de Moș Crăciun. Dar oricum, a fost totul foarte romantic. Doar că Egor se grăbea foarte tare. El mă dorea foarte mult. Iar eu mă tot întrebam dacă își va pune prezervativ sau nu? Să-l întreb îmi era cumva… nu știu cum… Dar pe de altă parte, cine și- ar dori să aibă o nuntă din cauza unei sarcini? În piept simțeam că se amestecă totul. Îmi era greu să spun ceva. Și nu am întrebat… Apoi a fost durerea. Ei bine, asta e de înțeles.

A doua oară a fost cam peste două săptămâni. Special, mi-am dat timp ca acolo totul să se vindece. E adevărat și că amânam momentul. Mi-era teamă, dacă cumva nu voi avea orgasm? Pentru prima dată, nici nu ar fi trebuit să fie. Primul sex nu este pentru orgasm. Dar dacă nu este nici a doua oară? Dacă sunt frigidă cumva? Nu știu de ce mi-au apărut astfel de gânduri. Dar dacă?! Mai pe scurt, a doua oară a fost, de asemenea, nereușită. Cred că eu am fost de vină. Am fost din nou acasă la Egor. Și de aceea, eram iar nervoasă. Ei bine, nu mă simțeam confortabil la el acasă. Și erau prea multe gânduri în capul meu. Și nu ar trebui să existe gânduri în timpul sexului. Iar eu mă gândeam la toate odată. La faptul că mă mușcă prea tare de gât și că pot rămâne urme. Și tot felul de semne specifice. Va trebui să port o helancă albă la institut. Iar helanca nu e tocmai proaspată si ar trebui să o spăl. Va trebui s-o spăl cu mâinile, deoarece e sintetică. Iar helanca îmi place foarte mult, nu vreau ca ea să-și piardă forma. Important e să se și usuce până mâine. Și acasă cu ce să mă îmbrac? Dacă mama va întreba: "Ce ai la gât?"

Și eu ce să-i răspund, ce am la gât? Și de ce, naibii, nu și-a scos șosetele? Poate că picioarele lui sunt murdare? Sau nu are unghiile tăiate. Sau are unghiile netăiate și sub unghii mizerie. Și dacă și-ar fi scos șosetele brusc, iar picioarele lui sunt reci? Și dacă m-ar fi atins cu picioarele lui reci? De groază, de-a dreptul. Ca broaștele. Mi-ar fi pierit toată excitarea. Dar acum sunt excitată? Oare de ce face așa cu degetele ? Mă doare în loc să mă excite. Poate că e mai bine că a rămas în șosete. Am citit că mulți bărbați fac sex în șosete. Se simt mai confortabil așa. Dar un bărbat gol și cu șosete arată ridicol. E adevărat că n-am văzut prea mulți bărbați dezbrăcați și cu șosete, dar mi-e destul Egor pentru asta. Nu cred că sunt foarte diferiți unul de celălalt, goi și cu șosete. Când mă duc acasă, ar trebui să cumpăr pâine. Baghetă sau neagră? Depinde ce va fi mai proaspăt. Și iaurt pentru micul dejun.

Mai pe scurt, creierul nu l-am putut deconecta. Și iar m-a durut. A doua oară n-ar trebui să doară. Au trecut două săptămâni, tot ce s-a putut, s-a vindecat. Îi spuneam: "Doare, mă doare!" Iar el mi-a răspuns: "Rabdă un pic, imediat termin." Și a terminat. Dar de data asta sigur cu prezervativ. De data aceasta am verificat, m-am convins singură. După, Egor a spus că probabil de aia m-a durut, pentru că el are... asta ... adică acest ... organ, este foarte mare. Mi-am amintit și eu ceva, cam cum arăta la el în poziția stand- up. Ei bine, nu prea m-a speriat. Și atunci m-am gândit că poate la mine acolo e prea mic totul? Probabil e ceva în neregulă cu mine. Dar apoi am citit pe forumuri și mi-am înțeles greșeala. Cel mai important sfat dat femeilor în această situație este să se relaxeze și să primească plăcerea. Iar eu tocmai să mă relaxez nu puteam. De aceea, pentru a treia oară am decis să fac totul diferit, în felul meu.

L-am adus pe Egor la mine acasă... Ca totul să se-ntâmple în camera mea, în patul meu, acolo unde mă simt confortabil. Și i-am spus direct că nu trebuie să mă atace, să-mi rupă hainele, sau să facă pe pasionalul. Toate astea mă distrag. M-am dezbrăcat liniștită, mi-am aranjant cu grijă hainele. M-am întins, mi-am întins brațele și picioarele, am închis ochii, m-am relaxat și   
m-am pregătit pentru plăcere. Egor m-a tratat cu înțelegere. Îmi devenise deja clar că, în materie de mângâiere preliminară, el nu era un specialist foarte mare, dar de data aceasta chiar nu s-a deranjat de loc. Probabil ca să nu devin eu prea încordată. Pe scurt, el s-a culcat peste mine, eu m-am relaxat și mai mult și încercam să fiu așa peste tot. El a intrat în mine...

...Și atunci a intrat mama mea. În cameră. S-a întors acasă mai devreme. Am auzit un strigăt, mama mea a strigat, din pricina surprinderii. Mă uit la mama. Și în acel moment, ceva s-a strâns jos la mine. Egor, care era peste mine, a țipat și el. Eu mă uitam cum ochii mamei mele deveneau din ce în ce mai mari. Ea face un pas înapoi. Și închide ușa. După ea.

Simt acolo jos cum mă doare. Mă doare foarte tare. Și Egor pe mine se zvârcolește și geme. Dar nu din plăcere. Și înțeleg că a rămas în mine. Nu știu cum să vă povestesc asta. E indecent, stupid și amuzant. Dar pentru noi, nu a fost deloc amuzant. Pentru că durerea era îngrozitoare. La mine, toată partea de jos, tot ce e acolo, era prins de o crampă cumplită. Totul   
s-a împietrit. Iar organul lui Egor era prins în mine, ca într-o capcană. S- a blocat acolo și gata. Egor bâjbâie, încearcă să-l scoată. Și asta doare și mai mult. Și pe el îl doare. Văd după fața lui. Iar în spatele ușii e mama. Îi spun: ”Calmează-te, nu smuci așa. E mai rău.”

El stă culcat pe mine, respirând greu. Ce să facem mai departe, nici unul din noi nu știe. S-o chem pe mama? Cu ce ar putea ea să ne ajute? Nu cred că a existat un astfel de caz în viața ei. Să chem ambulanța? Ce rușine! Doctorii vor veni și ce vor putea face ei acolo? Pe mama oricum va trebui să o chem. Intru în panică. Dar spațiu pentru panică nu prea este. Nu mă pot mișca de durere și sunt și sub presiunea lui Egor.

Simt că deja încep să mă sufoc sub el. Și brusc el s-a ridicat, s-a încordat, chiar și venele de la gât i s-au umflat, iar ochii i s-au bulbucat. M-am speriat înfiorător. Păi, mă gândesc, că acum dacă trage tare se va rupe... tot... cu sânge. El a gemut și am auzit cum a căzut jos.

Apoi, Egor se ridică, dar nu mai are nimic *acolo*. Adică... Cum să vă spun?... Scrotul a rămas,... dar el... ei bine... a dispărut. Egor s-a acoperit cu mâna... și a început repede să se îmbrace. Eu stau culcată, nu înțeleg nimic, nu-mi cred ochilor. Și se pare că din cauza șocului durerea mi-a trecut brusc. S-a relaxat totul pe acolo.

Mă așez pe pat, mă uit acolo la mine. Câteva picături de sânge pe cearșaf, atâta tot. Nu pot înțelege nimic, adică, cum, partea aia a lui a rămas în mine? Îmi bag două degete acolo. Se pare că există ceva străin în mine, dar alunecă. Nu se poate apuca, nu-l poți trage afară. Bine, mă gândesc, cred că trebuie să mă îmbrac, va cădea de acolo de la sine. Egor e deja îmbrăcat. A ieșit din camera mea, a salutat-o pe mama și a plecat.

Abia apoi medicii care se ocupă de cazul meu mi-au explicat. Acum, bărbaților le-a apărut o nouă abilitate. Oamenii de știință încă nu știu cum s-o explice. Ori mediul i-a influențat, ori produsele astea modificate genetic. Pe scurt, bărbații pot acum... penisul... să și-l arunce, să-l lase. Într-o situație critică. Ca și șopârlele care își lasă coada. Doar că un alt organ, nou, nu crește, spre deosebire de coada șopârlelor. Da. Au mai fost astfel de cazuri.

De exemplu... la Tver. Unui tânăr i-a venit somație de la comandamentul militar să se prezinte pentru înrolarea în armată. Se prezintă el la comisia medicală, iar la el *acolo* totul este neted. "Nu pot- spune el - să merg în armată, eu nu sunt un bărbat. Uita-ți-vă și voi. "Cum ai reușit așa ceva?" - întreabă ei. "Tare mult n-am vrut să merg în armată. M-am trezit dimineața înainte de consiliul medical și *el* se afla lângă mine. A căzut în vis, iar eu nici n-am simțit. Așa au și scris – ”nu este potrivit pentru serviciul militar din cauza lipsei de penis”... Sau un alt caz...

La Kaluga se pare că a fost. O fată a rămas însărcinată. Iar băiatul ei nu voia să se căsătorească cu ea. Și vine tatăl acestei fete la el cu o armă, să vorbească clar. Adică, ori te însori, ori crăpi. Tipul își scoate pantalonii și spune: "Nu pot fi tatăl copilului fiicei tale. Nici măcar n-am cu ce să-l concep”. Iar acolo la el nu exista nimic... Doar din pantaloni a căzut ceva, dar tipul a împins rapid subiectul sub dulap.

Dar toate aste le-am aflat mai târziu. În momentul acela, nu-mi ardea mie de știință. În prima zi am tot așteptat ca ciotul rămas să iasă singur din mine. Când mă duceam la baie, mă tot uitam să nu cadă brusc în toaletă. M-am culcat fără lenjerie, gândindu-mă că va ieși în somn. Nimic. Doar că m-a durut puțin burta noaptea.

A doua zi am băgat din nou degetele înăuntru. Nimic clar. Fie că a intrat undeva mai adânc, fie a căzut, iar eu nu am observat, deși, nu se putea așa ceva. Apoi mi-am zis că probabil din cauza stresului n-am văzut bine. Și, că de fapt, lui Egor doar i s-a micșorat erecția, iar organul său a devenit foarte mic și, prin urmare, a ieșit din mine cu ușurință. Și doar din cauza stării mele mi s-a părut că el nu avea nimic acolo.

Cu asta, m-am liniștit. Doar că îmi era rușine de mama. Ea nu a întrebat nimic. Iar eu nu m-am justificat în niciun fel. După tot ce-am tras, m-am gândit: "La urma urmei, sunt o fată adultă! Orice se poate întâmpla. Nu sunt prima fată pe care o prinde maică-sa cu iubitul în pat”.

Oricum, acasă atmosfera a devenit cam tensionată. Cu Egor nu ne-am mai văzut. Nu a mai răspuns la apeluri, nu a răspuns la SMS- uri. Au trecut două zile, mă pregăteam să mă duc la el acasă, să aflu cel puțin dacă era în regulă. Tocmai atunci au început să crească din mine frunze. În acea dimineață, nu am simțit nimic special. Dar treptat, pe parcurul zilei, a început disconfortul. Tot mai puternic și mai puternic. Seara la duș am simțit cu mâna ceva ciudat acolo. M-am speriat, bineînțeles. M-am încuiat în camera mea și... a trebuit să folosesc o oglindă... Altfel nu se putea.

Am văzut că din mine, acolo jos, ieșeau două frunze. Cam de trei centimetri. Restul era în mine. Ele erau atât de dense, de tari, nu erau ca frunzele obișnuite. Am încercat să le scot, dar erau cumva fixate - când le-am tras, am simțit ca și cum trăgeam ceva din mine. Voiam să le rup, bine, cel puțin partea vizibilă. Dar s-au dovedit a fi foarte puternice. M-am speriat și am izbucnit în plâns.

Plângeam pentru că nu înțelegeam ce se întâmplă cu mine și, de asemenea, din cauza a ceea ce s-a întâmplat între mine și Egor. Plângeam și pentru faptul că sunt atât de ghinionistă. Plângeam pentru toate împreună. La început plângeam în liniște, astfel încât să nu mă audă mama din camera de alături. Apoi mai tare. Pentru că voiam deja ca ea să mă audă. Să mă compătimească. Și mama a auzit. A venit și s-a așezat lângă mine. Mă mângâia pe cap și tăcea. Iar eu plângeam din ce în ce mai tare. M-a îmbrățișat și s- a culcat lângă mine. M-am simțit din nou ca o fetiță. Și plângeam și mai tare, pentru că nu mai eram o fetiță. Pentru că acum problemele nu capătă rezolvare dacă mamei îi e milă de tine și te mângâie pe cap. Acum problemele rămân. Și mama nu te poate ajuta. Mama și-a dat seama că eu n-o să mă calmez singură. Mi-a dat corvalol. Și a stat lângă mine până am adormit.

A doua zi nu am mers la facultate. Am spus că nu mă simt bine. Mama nu a pus întrebări. A hotărât că trebuie să mă odihnesc, ca să-mi revin. De fapt, când m-am trezit dimineața, am simțit pipăind că acum din mine creștea ceva mare. Mama a mers la serviciu, iar eu am cercetat totul în detaliu. Din mine atârna o tulpină densă verde, cam de douăzeci de centimetri, iar la capăt erau cele două frunze de ieri. Și a crescut timp de o noapte. Am încercat   
s-o trag. Am tras-o tare, ca pe-o buruiană. Dar, aparent rădăcina ei era prinsă tare în mine. Când trăgeam, eram străpunsă de o durere teribilă, în tot corpul, din cap până la picioare.

Apoi am decis s-o tai. Nu știu ce speram. Nu speram nimic. Mă apucase o furie și o disperare. Uram ce era în mine. Mă uram pe mine pentru ceea ce mi s-a întâmplat. Lacrimile îmi curgeau fără să vreau. În fața ochilor mei toate se încețoșau.

Pentru asta m-am urât și mai mult. Pentru lacrimi, pentru faptul că totul se estompa în fața ochilor mei. Am luat o foarfecă. Am apropiat-o de corp și am început să tai tulpina. Imediat am simțit durere. De îndată ce am tăiat un pic. Era absolut ciudat: simțeam durere în tulpină. Cum se putea așa ceva? Nu era o parte din mine! Dar am tăiat și am simțit durere. Era foarte tare. Durerea devenea mai puternică, iar eu tăiam cu și mai mare îndârjire. Cu cât era mai dureros, cu atât mai mult uram chestia asta... din mine. Și voiam ca durerea să devină și mai puternică, pentru că așa- mi trebuia, pentru că de asta are nevoie o ratată! Pe lamele foarfecii se scurgeau picături de sânge. Am crezut că m-am rănit. Dar când am terminat de tăiat complet tulpina, am văzut că sângele provenea din crestătură.

Această plantă nu doar crescuse în mine. Cumva, se unise cu mine. Mă simțeam rău, iar din ramură curgea sângele meu.

Stăteam culcată și plângeam.

Sânge nu a curs mult. Tăietura s-a închis rapid. Dar eu mi-am dat seama că de acel lucru care a apărut în mine, eu nu voi mai putea scăpa.

Epuizată, am adormit din nou. În somn m-am simțit groaznic. Parcă dormeam și parcă nu dormeam. M-am trezit abia seara. Nici n-am observat că a zburat așa toată ziua. Tulpina crescuse din nou. Nu la fel de mult ca dimineața, probabil doar jumătate de lungime. De la tăietura mea nu mai rămăsese nicio urmă. Două frunzulițe noi apăruseră și creșteau în vârf. Ele erau încă destul de mici, de un verde deschis, cu vinișoare roșii. Și fragile la atingere.

M-am dus la bucătărie. Tulpina încă nu mă deranja la mers. Mi s-a făcut foame și voiam foarte tare să mănânc. Era normal, căci nu mâncasem nimic toată ziua. Și cu asemenea emoții și experiențe…

Am mâncat tot ce s-a nimerit: salam afumat, iaurt, șprot, porumb din conservă, ciocolată. Eram tare flămândă. Apoi a venit mama. I-am spus: ”Vino cu mine. Am să-ți arăt ceva”. Și i-am arătat.

Mama a crezut la început că e o glumă idioată. Mi-a zis că sunt o perversă, că m-am țăcănit de tot, iar faptul că vreau să împărtășesc jocurile mele obscene și sălbatice cu mama mea, este culmea patologiei.

Eram foarte calmă. I-am povestit totul. I-am arătat bucata tăiată, care începuse să se usuce și să se înnegrească. N-am făcut isterie, i-am explicat calm. În schimb, mama a fost cea isterică, nu voia să asculte și mi-a cerut să închid gura. Atunci i-am propus să încerce să tragă de ramură, iar mama mea, pentru prima dată în viața mea, m-a înjurat. Și apoi, tot pentru prima dată în viața mea, am urlat la ea.

Am urlat la ea pentru tot și pentru toate.

Și atunci a trebuit să mă creadă.

Ea s-a uitat, a tras cu grijă de tulpină, și așa și-a dat seama că era grav. Ce e de făcut, nici ea nu știa. Mama a zis că nu trebuie să ne grăbim. Că nu e nevoie să anunțăm pe undeva, să afle lumea. Că ar trebui văzut pe internet, poate că ceva asemănător s-a mai întâmplat cu cineva. Că este mai bine să nu merg deocamdată la institut. Eu nici n-aș fi putut să fac asta, fizic. Una e să umbli în casă fără haine și alta este să te îmbraci și să mergi undeva unde sunt oameni. Mai pe scurt, este mai bine să stau deocamdată acasă. Voi urmări ce simt și cum mă simt, și voi urmări creșterea florii mele.

Mi-am amintit proiectele de cercetare din primele clase "Lumea înconjurătoare" - "Jurnal de observare a plantei". Trebuia să fotografiem modificările și să scriem câteva comentarii. Deasupra: "Ziua întâi", "Ziua a XX-a" și sub imagine ceva de genul: "Aici este un vlăstar mic" sau "Experimentul continuă". Apoi m-am gândit că nu era o idee rea. Și am pozat cu telefonul... asta... asta… *fuga.* Poate că va fi utilă? Poate când voi fi examinată. Da, *fuga* este, de asemenea, un cuvânt din botanica școlară.

Pe scurt, casă de nebuni...

*Noaptea am avut un vis. Am visat că m-am trezit. M-am trezit așa cum sunt, în jur e întuneric, e noapte. Și mă gândesc dacă totul e real sau a fost un vis? Apoi ușa se deschide și intră tatăl meu. Nu-i văd fața, doar o pată neclară. Așa îl visam eu în copilărie. Dar știu sigur că acesta este tatăl meu. El se apropie de mine, iar în mâini are un topor uriaș. Și-mi vorbește cu vocea mamei mele: "Nu-ți permit să mă faci de rușine!" Ridică toporul și mă lovește chiar în burtă. Simt o durere reală. Și atunci mă gândesc, încă visând, că în vis de fapt nu simți durerea, ceea ce înseamnă că nu visez, că acest lucru se întâmplă cu adevărat. Și strig: "Nu! Nu da! Mă doare!"... Dar tata ridică din nou toporul, iar de pe topor, picături de sânge zboară în toate direcțiile, iar el mă lovește din nou în burtă. Și tot așa, de mai multe ori. Mă uit la stomacul meu și acolo e o tocătură sângeroasă. Eu plâng, și de la asta mă trezesc. Mă uit în jur: e noapte, întuneric, ușa camerei este închisă. Și nu e nimeni în cameră. Și mă gândesc: "Totuși a fost un vis". Dar mai apoi încep să mă simt oarecum inconfortabil, înțeleg că oricum nu sunt singură în cameră. Mă uit și în întunericul din jurul patului meu stau copii. Știți, ca în filmele de groază, fantomele copiilor morți. Și asta este cel mai îngrozitor lucru în filmele astea, când acești copii stau pur și simplu și te privesc.*

*Erau în jur de zece copii și aveau probabil șapte ani, păreau toți de aceeași vârstă. Dar dacă în film fețele le sunt întotdeauna albe, acești copii le aveau cumva întunecate. Cred că de aia nu i-am văzut imediat, se contopise cu întunericul. Oare de cât timp stăteau aici? Poate că au stat toată noaptea și m-au privit în timp ce dormeam? Și eu nu știam nimic. Și atunci m-a podidit o groază reală. Vreau să țip, dar nu pot, nici măcar să respir nu pot. Stau întinsă, mă sufoc, iar copiii încep să se apropie din ce în ce mai mult. Mă uit la ei și înțeleg că fețele lor nu sunt doar întunecate, sunt verzi. Sunt atât băieți, cât și fete. Băieții au părul scurt, fetele îl au lung. Dar fețele tuturor sunt identice, ca la gemeni. Stau în jurul meu, foarte aproape, și își întind mâinile spre burta mea.*

*Mă uit la burta mea și văd iar tocătura sângeroasă, ca și cum totul ar fi fost ciopârțit acolo. Iar copiii iau cu mâinile lor carnea mea și încep să o mănânce. Își bagă mâinile în burta mea, chiar în adâncuri, unii până la cot chiar, scot de acolo bucăți sângeroase și le mănâncă. Și dintr-o dată observ o fată care stă lângă perna mea și mă privește drept în ochi.*

*Vreau să-i spun să-i oprească pe ceilalți copii. Reușesc doar să-mi deschid gura, dar nu se aud cuvintele. Fata întinde mâna spre mine și îmi ia fața. Ca și cum mi-ar fi scos-o ca pe o mască. Văd o bucată de piele în pumnul ei. Ea rupe cu dinții o bucată din ea și o mestecă. Și mă privește drept în ochi. Brusc îmi dau seama că seamănă cu mine. Cu fotografiile mele din copilărie. Toți copiii au fața mea. De îndată ce mi-am dat seama de asta, toți au încetat brusc să mănânce și s-au uitat din nou la mine... Cu interes, ca și cum nu se așteptau ca eu să- mi dau seama. Numai fata a continuat să mestece. Iar eu, dintr-o dată am început să urc undeva. Ca și cum m-aș fi despărțit de corp și m- am ridicat până în tavan- și mă văd pe mine pe pat și copiii cu gurile și mâinile sângeroase în jurul meu. Copiii nu-și iau ochii de la mine.*

*Ei se uită, nu la mine, cea care se află în pat, ci la cea care a urcat. Mă privesc de jos, ca și cum ar ști că am părăsit trupul. Și atunci, mai simt o privire. Cineva este chiar lângă mine, de asemenea sub tavan. Mă întorc și văd o pasăre mare. Iar pasărea îmi spune: "Bună ziua."*

Atunci m- am trezit într- adevăr.

Noaptea, planta mea a crescut cu aproape treizeci de centimetri. Tulpina a devenit mai mare în diametru și mai tare. Pe părțile laterale au apărut muguri și mi-am dat seama că de acolo vor crește ramuri. Acum a devenit clar că nu este o floare, ci un copac.

A mai existat o schimbare. Plantele sunt atrase întotdeauna de lumină și de aceea și a mea a început să se îndoaie în sus. Spre tavan. Ei bine, sau poate a simțit direct soarele. Am făcut poza de dimineață și m-am dus spre baie. Chiar și ajungerea la toaletă nu a fost ușoară, să nu mai vorbim de modul în care se schimbă însuși procesul, când ai un copac acolo. Apoi m-am dus în bucătărie. Aveam o foame de lup. Primul lucru pe care l-am mâncat a fost tot zahărul din zaharniță. Îmi doream foarte mult portocale, dar nu aveam. Am mâncat tot ce era în frigider, fără să fac vreo diferență.

Și dintr-o dată am simțit un miros. Nu am înțeles imediat ce a fost. Era foarte slab, abia perceptibil. Dar m-am dus spre acest miros ca un ogar. Am fost atrasă spre balcon. Acolo era o pungă deschisă cu îngrășământ pentru plantele din interior, ca humusul. Era natural, fără nimic chimic. Mama l-a cumpărat cândva. Un pachet mic de două kilograme, din care lipsea puțin. Stăteam și mă uitam, înțelegând că, oricât m-aș opune, nu voi rezista. Și am mâncat acel humus. Chiar acolo pe balcon.

Pe Internet, desigur, nu s-au găsit cazuri similare. Mama era la serviciu. I-am trimis fotografia de dimineață și ea imediat și-a luat liber. Era clar că trebuie să luăm niște măsuri urgente. Dar unde să mergem?... Și deja îmi era imposibil să merg. Chestia asta creștea literalmente în ore, nu în zile. Și ce să facem? Ei? Să chemăm medicul de familie acasă? Ambulanța? Dacă mama mea a reacționat așa?! Ce vor spune străinii? Nici măcar nu o să vrea să se lămurească. Vor crede că suntem perverși.

M-am uitat la clinicile private pe Internet, am găsit un ginecolog, doctor în științe medicale. Ca să nu fie doar un doctor, ci o persoană aplecată spre știință, care să știe cui să ne adresăm din cercurile științifice. Pentru că, evident, problema nu era pentru un simplu ginecolog. Pe scurt, mama a luat bani și s-a dus la această clinică privată. A intrat acolo fără programare. Și le-a zis direct, fără nici o introducere: "Cazul fiicei mele este neobișnuit, trebuie consultată acasă. Astăzi. Vă rog. Urgent." Și a plătit pe loc.

Doctorița a venit în aceeași seară. Arborele meu a crescut și mai mult, a început să facă coroană. Era foarte clar că nu e nicio glumă. M-a inspectat. Fața ei arăta că era în stare de șoc. A spus că va da câteva telefoane. Iar mâine vor veni specialiștii.

A doua zi s-a întors cu un nene grizonat, un profesor. Profesorul a sunat și el pe cineva. În aceeași zi am fost transportată într-un salon rezervă, adică aici. Și am devenit subiectul unui proiect închis.

La început am fost examinată. Ecograf, RMN, etc. Pe scurt, toate analizele posibile. Doar raze Roentgen nu mi-au făcut, temându-se că iradierea lor m-ar putea afecta. Dar acum sunt metode mai bune decât razele. Așa mi- au explicat ei. Foarte repede a devenit clar că pomul s-a fixat în mine destul de ferm și cumva s-a unit cu corpul meu. Mi- au luat sânge pentru analiză, apoi au tăiat planta, *adică pe mine,* de fapt.

S-a dovedit că în noi curge același lichid.

Compoziția chimică nu mai este a sângelui uman. E ca și cum sângele ar fi amestecat cu suc de lemn. Adică, eu nu mai sunt om, iar copacul nu mai e o plantă. Și e imposibil să-l taie din mine. Poate fi pilit, dar cel mai probabil va crește din nou. Dar să fie dezrădăcinat - nu se poate. Dacă s-ar încerca așa ceva, probabil aș muri. Prin urmare, toți acești oameni de știință au hotărât la fel ca mama mea, care nu are grade științifice – să fiu doar urmărită.

Când planta a crescut atât de mare încât a devenit dificil pentru mine să o țin, ei au început să adauge toate aceste suporturi. Iar eu am fost țintuită în pat. Au conectat toate aparatele pentru a-mi monitoriza starea. Și perfuzii nutritive non stop. Pentru că eu nu pot să mănânc atât de mult cât are nevoie copacul ăsta. De aceea, tot timpul toarnă în mine o soluție. Eu însă nu   
m-am oprit din mâncat. Mănânc tot ce se nimerește. Și s-ar părea că dacă eu hrănesc planta, ar trebui să devin vegetariană, în teorie. Dar nu. Uneori vreau carne atât de tare!... Pot să mănânc câteva grătare mari în sânge, la o singură masă... Dar neapărat în sânge !

În prima lună m-am chinuit foarte tare. Durerea din abdomen era insupotabilă. Și jos. Îmi făceau permanent analgezice. Am început și să gândesc confuz. Copacul îmi sugea toată seva și toate gândurile. Vederea îmi era tulbure, parcă mereu avem un voal pe ochi.

Pomul creștea cu o viteză sălbatică. Tulpina se îngroșa în fiecare zi și se întindea în sus, ramurile creșteau în direcții diferite, frunzele apăreau din mugurii umflați. La începutul lunii iunie a ajuns cam la dimensiunea de acum. Și tot înfrunzit. Se pare că a crescut timp de o lună.

În iunie, a devenit clar că pomul meu avea să înflorească. Bobocii s-au umflat. Atunci, îmi reveneam pe deplin destul de rar. Tot timpul dormitam. Dar într-o zi îmi deschid ochii și văd copacul meu înflorit. Flori frumoase și mari! Nu erau mici, ca la copacii obișnuiți, ci foarte mari, imense de-a dreptul! Albe, delicate. N-am văzut niciodată o asemenea frumusețe. Stau întinsă și le admir. Și toți oamenii de știință fac fotografii din toate părțile. O floare a fost tăiată pentru analiză. A fost dureros. Dar în locul ei a apărut chia a doua zi un nou boboc. Iar peste câteva zile a înflorit, exact în același loc unde a fost prima floare. Zece flori erau pe copacul meu, fără cea care a fost tăiată. Aproape două săptămâni au înflorit.

Dar dintr-o dată am început să mă neliniștesc. Mi-a apărut un gând ciudat. Dacă există flori, înseamnă că acest copac are de gând să dea roade! Ce fel de fructe oare vor crește? Și apoi un alt gând: cum va da el roade dacă nimeni nu va poleniza aceste flori? Îmi amintesc de la botanică: ca să se facă fructele, florile trebuie polenizate astfel încât polenul de la stamine să ajungă la pistil și mai este necesar ca acest polen să fie adus de la o altă plantă. De către albine, sau orice insecte. Sau de păsări, sau de vânt. Dar vânt nu este aici deloc. Și e puțin probabil ca undeva să fie același copac ca al meu, astfel încât polenul să ajungă la mine.

Am devenit atât de tristă pentru faptul că nimeni nu va poleniza florile mele și pe copacul meu nu va fi niciodată rod, că am plâns. Am plâns mult și cu amărăciune. Iar oamenii de știință s-au îngrijorat.

Am plâns rar, doar de câteva ori. Și ei ​​de fiecare dată au fost îngrijorați. Dar nu pentru mine, desigur, de mine nu le-au păsat de la bun început. Erau îngrijorați ca nu cumva din cauza depresiei mele, copacul lor să se usuce. Mi-au injectat ceva sedativ și am adormit.

*Dar noaptea, după ce au redus luminile și m-au lasăt în pace, a venit la mine o pasăre mare. Nu știu cum se face că ușa era închisă și ferestrele la fel, dar totuși pasărea a venit. Atunci, asta nu m-a surprins deloc. Pasărea s- a așezat pe o ramură și se uita direct la mine.   
I-am spus: "N-ar trebui să stai în copac. Ești grea. Dacă cumva se va rupe propteaua, copacul se va răsturna. Și eu cu el. Mă pot răni. Iar copacul se va rupe. Oamenii de știință mă vor certa și ei ". Iar pasărea mi-a răspuns: "Nu de asta ți-e frică, de fapt. - Și mișcându-și lăbuțele pe ramură, se așează confortabil. - De ce ți-e frică, Diana? Spune-mi”. Și i-am spus: "Mă tem că pomul meu va fi sterp. Nu are cine să polenizeze florile. "Nu-ți fie teamă", spune pasărea. - Le voi poleniza eu. Și copacul tău va da roade, cum n-au mai fost niciodată pe pământ ". Și pasărea s-a apropiat de una din flori și și-a băgat ciocul în ea.*

*Și în clipa aceea, pleoapele mele au început să se lipească și am început să adorm.   
M- am străduit să-mi deschid ochii, dar pleoapele mele erau atît de grele și de abia am mai zărit cum pasărea trecea deja într- o altă floare. Apoi ochii mi s-au închis complet și am adormit. Iar dimineața, le-am spus tot oamenilor de știință. Dar oamenii de știință au zis că am visat. Doar aici sunt camere peste tot, înregistrează totul și ziua și noaptea. Iar medicul de serviciu urmărește monitoarele, ca să nu mi se întâmple nimic. Deci el ar fi observat imediat pasărea. Și este pur și simplu imposibil să fi putut intra aici.*

Se pare că totuși a fost un vis. Și au mai zis oamenii de știință că copacul meu, cel mai probabil, se autopolenizează. De aceea nu are nevoie de alt copac și nici albinele nu sunt necesare. Dar oamenii de știință nu se vor baza pe natură și nici nu vor aștepta pasărea. Ei înșiși vor poleniza toate florile, pentru siguranță. Pentru ei este important să vadă ce se va întâmpla și cum se va termina totul. Așa că s- au urcat pe scări în costumele lor sterile și le făceau ceva vrăji florilor. Le polenizau. Mie, așa din exterior, mi se părea că păsările ar fi polenizat florile mai frumos. Pe scurt, mai devreme sau mai târziu, a devenit clar că fructele vor apărea.

Durerile au dispărut complet - copacul a încetat să mai crească. Dar eu simțeam o slăbiciune teribilă. Inițial crezusem că dacă copacul a crescut nu va mai trage din seva mea, dar de fapt a devenit mai rău. Oamenii de știință au explicat că acum fructele trag din mine toate puterile. Era necesar să le hrănesc pe toate. Așa că corpul meu va fi susținut cu tot felul de soluții, iar ele vor fi hrănite cu viața mea. Oamenii de știință se agitau și se bucurau, erau nerăbdători să afle ce au înăuntru. Scanau aceste fructe în fiecare zi. La început s-a format coaja. Un fel de cochilie. Apoi, în această coajă a început să se dezvolte ceva. Ceva viu.

Și într-o zi mi-au spus că sunt embrioni umani.

Și că în curând voi deveni mamă a multor copii.

Din momentul în care am aflat că fructele nu sunt doar niște fructe uriașe, ci că sunt copii, am început să cad mai rar în inconștiență. Ca și cum ceva s-ar fi schimbat în capul meu. Înainte zăceam în uitare cu zilele, dar acum, nu. Aveam emoții mari. Mamei mele nu i se permitea să mă mai vadă. La început o lăsau să mă viziteze, dar ea nu se putea uita la mine calm, imediat începea să plângă. Și i s-au interzis vizitele, ca să nu mă necăjească.

Oamenii de știință îmi tot repetau: "Nu vă faceți griji, nu vă faceți griji! Embrionii vă simt fondul emoțional." Așa le ziceau- embrioni, asta până nu le-am făcut eu o scenă de isterie. Apoi s-au corectat: "Copiii dumneavoastră".

Acum simțeam nevoia să stau la taclale cu mama, să plâng.

Oamenii ăștia de știință au încetat să mă mai ia drept om. Am devenit anexa unui copac.

Mi-am amintit din nou lecțiile stupide din primele clase cu observația plantei. Numai că în loc de copii drăguți, pe mine mă urmăresc niște adulți. Chiar de față cu mine, mi-au zis "proiect". "Experimentul se dezvoltă în mod normal, în conformitate cu previziunile noastre".

Lucrul cel mai important pe care eu nu-l pot înțelege este: de ce mi s-a întâmplat mie asta? Pentru ce mie? Se spune că fericirea e în maternitate. Dar de ce toate femeile nasc normal, iar eu așa? Îi uram pe acești copii! I-am blestemat! În ce m-am transformat? Într-o parodie freudiană a unei femei! Într-o ciudată, într-un monstru!

Eu doar am visat la o familie normală, să am un soț, să avem doi copii! De acum nu voi mai fi niciodată normală. Mi se spune: ”Vei deveni o celebritate! O legendă!” Dar eu nu vreau să fiu o celebritate! Vreau să fiu o femeie obișnuită! Mamă. Normală! Și ce sunt acum? Ce sunt eu acum?

Într-o zi am auzit o conversație. Doctorii credeau că dorm. Probabil din perioada când eram foarte mult timp incoștientă, ei s-au obișnuit să vorbească despre toate deschis în prezența mea, fără să se ascundă. Deci, ei au calculat că, pe măsură ce fructele se vor dezvolta mai mult, vor lua tot mai mult din puterile mele. Și că există posibilitatea ca eu să nu rezist până la maturizarea lor finală. Corpul nu va rezista tensiunii. Îmi vor suge toată viața. Desigur, mă vor reanima. Dar creierul oricum va muri. Și mă voi transforma pe bune într-o plantă. Aparatele vor susține funcțiile vitale ale corpului. Cât timp va fi necesar, corpul meu va fi hrănit cu soluții... Până se vor coace fructele. Apoi... Ei bine... apoi... proiectul va fi închis.

M-am prefăcut că n-am auzit. Nici măcar nu am plâns în acea zi. Pentru că dintr-odată am înțeles că totul e inutil. Am înțeles că aste e.

... *Iar noaptea a venit iar pasărea la mine. S-a așezat pe ramul ei și se uita. Nu mai aveam ce s-o întreb. Atunci, mă întreabă ea: "Ți-e frică, Diana?" Eu îi spun "Nu". Și iar mă întreabă: "Îți urăști copiii?" Și îi spun: "Nu am copii. Și nici nu voi avea. Iar ceea ce atârnă pe ramurile astea nu sunt copii. Sunt fructe. Nu am nimic de-a face cu ele. De aceea le urăsc. Și copacul îl urăsc. Și pe tine te urăsc, pentru că tu ești în acest copac”.*

*Pasărea m-a privit trist, cu regret și a zis: "Poți opri toate astea. Dacă vrei. Tu și copacul sunteți un tot întreg. Și cu fructele sale, cu copiii voștri, sunteți un singur organism. Dacă vrei, oprește-l”. "În ce sens," spun eu, "oprește- l?" Pasărea stă pe ramură, se uită la mine și tace. Se gândește dacă merită să-mi spună mai mult? Apoi oftează adânc și continuă: "Trebuie să-ți simți copacul. Fiecare crenguță, fiecare frunzuliță. Vei simți și fructul și fiecare copil dinăuntru lui... doar ei trăiesc din seva ta. Tot ce trebuie să faci tu e să usuci ramurile pe care au crescut roadele. Sângele nu va mai ajunge la ele, iar fructele vor pieri". Stau culcată și mă gândesc: "Dacă ele vor muri, eu voi trăi?" Dar mi-e teamă să întreb.*

*Dar pasărea mi-a răspuns: "Iar tu vei trăi mai departe. Poți usca întregul copac. Și el va muri. Iar tu vei fi la fel ca înainte". Imediat, mi-au apărut atât de multe întrebări...*

*Dar pasărea s-a uitat la mine, de data asta nu cu tristețe, ci cu înțelegere, cu compătimire... Și-a fluturat aripile și a zburat.*

M-am trezit dimineața și desigur că nu le-am povestit nimic oamenilor de știință. Iar eu am început să învăț să simt copacul. La început nu prea reușeam. Există un astfel de exercițiu: trebuie să te relaxezi și să-ți imaginezi cum curge sângele prin brațele și picioarele tale și pătrunde în vârfurile degetelor. Am încercat la fel, dar cu copacul. Am închis ochii și încercam să simt toate astea. Și treptat, treptat... dintr-o dată, mi s-a părut că aud sângele meu cum curgea în interiorul trunchiului. Apoi am simțit trunchiul însuși. Așa cum ne simțim mâna sau piciorul.

Apoi am încercat să merg mai departe.

De fapt, noi în viața de zi cu zi, nu ne gândim dacă simțim degetele noastre sau nu, dacă simțim cum sângele ajunge în vârful lor și se întoarce? Darămite un întreg copac... Și trebuie   
să- i simți fiecare frunză.

Dintr-odată am auzit un ritm... Bătaia inimii unuia dintre copiii mei. Apoi l-am simțit cumva pe de- a- ntregul. Cum curge sângele meu în acest corp mititel.

Am deschis ochii și mi-am dat seama pentru prima dată că fructele mele arată ca niște leagăne.

Sunt ca niște leagăne închise, suspendate pe ramurile copacului. Și uite leagănul cu copilul pe care l-am simțit. Eram sigură că-i o fetiță. Apoi totul s-a întâmplat de la sine. Mi-a fost de ajuns să mă uit la orice leagăn și simțeam imediat totul, și duritatea cochiliei și bebelușul dinăuntru. Mi-era de ajuns să mă uit la orice frunză și imediat o simțeam cu tot sufletul, îi simțeam fiecare vinișoară, fiecare capilar.

Apoi, dintr-o dată, am simțit tot copacul, tot, cu toate ramurile și frunzele, cu toți copiii mei. Acest lucru nu poate fi niciodată înțeles de o persoană obișnuită. Am simțit brusc... *cosmosul*. Eu însămi eram ca un cosmos! Și eram fericită. Pentru prima dată după multe luni, pentru prima oară de când a început toată această poveste nebună, eram fericită! Eram o super-ființă, eram mama unui univers nou! Atât de tare așteptam noaptea, ca să vină pasărea și să-i spun totul. Nu puteam să adorm. Și totuși am adormit.

Dar pasărea nu a venit...

Mai apoi... Veți crede că sunt lipsită de inimă, că-s fără suflet, că sunt un monstru... Mai pe scurt, am decis să termin totul. Dimineața, tot entuziasmul meu a cam dispărut. Și eram iarși un monstru, din care crește un copac. Niciun cosmos, nicio fericire. Și mai departe, moartea. Nu foarte estetică, așa mă gândesc.

"Cum poți ucide un copil ale cărui bătăi de inimă le-ai simțit?" – mă veți întreba.

Uite așa. Puneți-vă în locul meu.

Deci, m-am concentrat pe o ramură în care era fructul și ***am încetat*** să mai trimit sânge acolo. La început, nu părea să se schimbe ceva. Dar, după un timp scurt, senzorii care erau conectați la acest cocon au început să piuie. Oamenii de știință au început să se agite. "Embolie!" "Hipoxie!" Și alte câteva fraze inteligente. Dar ei nu pot înțelege ce se întâmplă. Încearcă să facă unele injecții și în ramură, și în coaja fructului. Eu stau culcată, tac. Mă uit... "Ei bine, îmi zic, acum vă voi oferi eu distracție". Și blochez un alt cocon. Iar sună senzorii. Oamenii de știință se agită în jur. Experimentul nu-și urmează scenariul!

Ca să vezi! Ei doar au calculat totul! Au prognozat totul! Iar cineva a intervenit. Cineva care nu mai era luat în considerare. Și apoi am deconectat al treilea fruct. Oamenii de știință sunt în panică și nu știu ce să mai facă. Au pierdut de tot controlul.

Și apoi ... brusc... am simțit că moare. Fetița mea. Cea pe care am auzit-o ieri prima. Cea pe care am deconectat- o azi prima. Și mi- am dat seama: da, este în puterea mea. Pot să le opresc pe toate. Pot distruge copacul. Pot deveni ca înainte. Și asta ar trebui făcut chiar acum. Pentru că a doua oară nu voi putea să fac asta.

Trebuie să decid: sau o să le deconectez acum pe toate, sau nu voi trăi până mâine, îmi vor lua ele viața.

Sau eu, sau ele.

Oamenii de știință spuneau că limita mea este momentul trezirii lor. Coaja se va deschide, copiii se vor trezi. Și vor începe să se trezească toți dintr-o dată și atunci vor suge totul din mine. În orice caz, nu voi supraviețui nașterii lor.

... Cum aș vrea să o iau în brațe. Prima mea fetiță verde. Apoi, fie ce-o fi.

Dar nici măcar acest lucru nu va reuși. Ea se va trezi să trăiască, iar eu în același moment, voi adormi pentru totdeauna. Deci există vreun sens?

Și cui vor trebui ei aici... fără mine, fără mama lor? Cine îi va crește, cine îi va educa, răsfăța, cine îi va certa pentru neascultare? Oamenii de știință? Ei îi vor transforma pur și simplu în următoarele lor proiecte. Și- i vor analiza.

Dar eu acum îi pot salva de la această semi- viață. Și mă pot salva pe mine de moarte. Și atunci totul va fi ca la toți oamenii - soț, familie, copii reali ... Reali! Nu... aceste creaturi...

Dar simțeam că ea moare.

Și am pornit din nou viața în ea.

Și spre ceilalți.

Eu știu că mâine nu voi mai fi. Nu le voi vedea fețele, nu le voi auzi vocile.

Am decis să vă adun pe voi toți aici, ca să aflați adevărul, așa cum a fost. Ca să le povestiți lor.

N-au vrut să mă lase să vă vorbesc, dar i-am amenințat. I-am amenințat că dacă mă vor refuza, eu pot distruge dintr-odată totul, și așa au fost nevoiți să accepte...

*Închide ochii, se lasă pe pernă. Pauză. Începe să vorbească cu ochii închiși.*

Mă doare capul. Brusc, durerea a devenit mai puternică. Și mi-e cald... Mă arde. Un foc în cap. Pulsează. *(Ridică capul, deschide ochii.)* Da… țin minte totul… Da…

**Știu că mâine eu nu voi mai fi.**

Împletiți coroane din ramurile copacului meu. Împletiți-vă în păr frunzele lui. Aduceți-vă topoarele. Beți seva copacului meu, coaceți cozonaci din corpul meu. Ardeți rămășițele corpului meu, cântați în jurul rugului de adio. Cântați.

Îmbrățișați-vă și sărutați-vă de față cu toată lumea, fără a vă jena.

*Unul din aparate dă semnalul de alarmă. Diana se uită de jur împrejur, încercând să înțeleagă unde se află. Se mai aude un semnal de alarmă de la alt aparat. Încep să țiuie monitoarele. Privirea Dianei devine conștientă. Ea respiră greu, încercând să-și revină.*

Se pare că n-o să apucați să-mi puneți întrebări…

*Toată aparatură piuie și tremură. În încăpere intră în fugă oameni în halate albe. Diana ne zâmbește nouă. Ridică mâna pentru a- și lua rămas bun. Un om în halat alb trage perdelele de polietilenă.*

**ANUNȚ**

Stimate doamne și stimați domni! Suntem nevoiți să întrerupem conferința de presă. Experimentul a intrat în etapa hotărâtoare. Vă rugăm să părăsiți încăperea.